บตท.ระดมเงินก้อนโตไล่ซื้อสินเชื่อบ้าน
บตท.เตรียมออกตราสารหนี้ 3,200 ล้านบาท นำเงินไปซื้อสินเชื่อที่อยู่อาศัย
30 พ.ค. 2556

บตท.เตรียมออกตราสารหนี้ 3,200 ล้านบาท นำเงินไปซื้อสินเชื่อที่อยู่อาศัย
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) กล่าวว่า ประมาณไตรมาส 3 บตท.เตรียมออกตราสารหนี้ที่มีพอร์ตสินเชื่อบ้านเป็นหลักทรัพย์ค้ำประกัน (MortgageBacked Securities : MBS) จำนวน 3,200 ล้านบาท ระยะเวลา 4 ปี เพื่อรองรับการซื้อพอร์ตสินเชื่อที่อยู่ของธนาคารพาณิชย์ โดยปีนี้มีเป้าหมายซื้อพอร์ตสินเชื่อบ้านจากสถาบันการเงินประมาณ 1.3-1.5 หมื่นล้านบาท 
ทั้งนี้ ที่ผ่านมาได้ทำสัญญาซื้อพอร์ตสินเชื่อที่อยู่อาศัยจากธนาคารกสิกรไทยแล้ว 8,000 ล้านบาท ขณะนี้มีสถาบันการเงินอีกหลายแห่งสนใจจะขายสินเชื่อที่อยู่อาศัยออกมา โดยมีการแจ้งความประสงค์ที่จะขายแล้ว 2.7 หมื่นล้านบาท 
นางพรนิภา เชื่อมั่นว่าการออกตราสารหนี้ MBS จะได้รับการตอบรับจากนักลงทุน แม้ว่าจะเป็นช่วงที่ภาครัฐจะออกพันธบัตรเพื่อที่จะลงทุนโครงสร้างพื้นฐานประเทศ ขณะที่ธนาคารพาณิชย์ก็จะมีการแข่งขันระดมเงินฝาก และบริษัทเอกชนต่างทยอยออกหุ้นกู้ เนื่องจากตราสารหนี้ของ บตท.มีหลักทรัพย์ที่มีสินเชื่อที่อยู่อาศัยค้ำประกัน และให้ผลตอบแทนที่ดีกว่าพันธบัตรของรัฐ จึงเชื่อว่านักลงทุนรายใหญ่ กองทุนรวม จะกระจายความเสี่ยงและหาทางเลือกการลงทุน
สำหรับความคืบหน้าการเพิ่มทุน 2,000 ล้านบาท ซึ่งคาดว่ากระทรวงการคลังจะทยอยเพิ่มทุนให้ เพื่อที่จะนำเงินมาขยายธุรกิจการรับซื้อพอร์ตสินเชื่อที่อยู่อาศัย รวมทั้งการพัฒนาและการขยายธุรกิจการค้ำประกันสินเชื่อที่อยู่อาศัยสำหรับผู้ที่มีรายได้น้อย
“ขณะนี้ บตท.มีเงินกองทุนต่อสินทรัพย์เสี่ยง (บีไอเอส) 32% ซึ่งยังคงสามารถที่จะขยายธุรกิจในการรับซื้อสินเชื่อที่อยู่อาศัยของธนาคารพาณิชย์ รวมทั้งซื้อสินเชื่อบ้านที่มีการชำระหนี้ที่ดีจะได้ไม่ต้องตั้งสำรองมาก” นางพรนิภา กล่าว
นอกจากนี้ บตท.ยังได้หารือร่วมกับธนาคารออมสิน ที่จะเป็นพันธมิตรธุรกิจหลากหลายรูปแบบ รวมทั้งร่วมกันพัฒนาตลาดทุน เช่น บตท.อาจจะเข้าไปซื้อสินเชื่อบ้านของออมสิน หรือเป็นที่ปรึกษาการแปลงสินทรัพย์เป็นหลักทรัพย์ (ซีเคียวริไทเซชั่น) รวมทั้งออมสินสามารถเป็นที่ปรึกษาด้านการเงิน หรือการจำหน่ายพันธบัตรของ บตท.ได้